A Bizottság 142/97/EK rendelete
(1997. január 27.)
az egyes létező anyagokra a 793/93/EGK tanácsi rendeletben előírt adatszolgáltatásról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésére,
tekintettel a létező anyagok kockázatainak értékeléséről és ellenőrzéséről szóló, 1993. március 23-i 793/93/EGK tanácsi rendeletre [1], és különösen annak 12. cikke (2) bekezdésére,
mivel a Bizottságnak szüksége van bizonyos anyagokra vonatkozó információkra annak érdekében, hogy a csatlakozási szerződés 69., 84. és 112. cikke szerint az új tagállamokra még nem alkalmazható feltételek felülvizsgálati eljárását kezdeményezze, mivel ezen információknak már az előtt is rendelkezésre kell állniuk, hogy a 793/93/EGK rendelet 3. és 4. cikkében megkívánt valamennyi információ rendelkezésre állna;
mivel a 12. cikk előrejelzi, hogy bizonyos anyagok esetében, amelyek feltételezhetően komoly veszélyt jelentenek az emberre vagy a környezetre, a gyártókat és az importőröket kötelezni lehet a rendelkezésre álló információ benyújtására;
mivel a Bizottság 1488/94/EGK rendelete [2] felvázolja a létező anyagok embert és környezetet érintő kockázat értékelésére vonatkozó alapelveket a 793/93/EGK tanácsi rendelettel összhangban;
mivel e rendelet rendelkezései összhangban vannak a 793/93/EGK rendelet 15. cikke alapján létrehozott bizottság álláspontjával,
ELFOGADTA EZT A RENDELETET:
1. cikk
Az e rendelet mellékletében felsorolt anyagok gyártója(i) és importőre(i) e rendelet hatálybalépésétől számított négy hónapon belül eljuttatják a Bizottsághoz az összes lényeges és rendelkezésre álló információt az ember és a környezet ilyen anyagoknak való expozíciójáról.
Az expozícióra vonatkozó lényegi információ kiterjed a vegyi anyag népességcsoportokat vagy környezeti zónákat érintő kibocsátására, vagy az anyagnak való expozícióra az anyag életciklusának különböző szakaszai alatt az 1488/92/EK rendelet 3. cikkének (3) bekezdése és 1A. melléklete szerint, amennyiben:
- a népességcsoportba a munkavállalók, a fogyasztók és a nem közvetlenül, hanem a környezet révén kitett személyek tartoznak;
- a környezeti tényezők a víz, a talaj és a levegő, figyelembe kell venni továbbá a vegyi anyagok létezéséről a szennyvíztisztító telepeken és felhalmozódásukról a táplálékláncban rendelkezésre álló információkat;
- az anyag életciklusának a gyártás, a szállítás, a tárolás, a feldolgozási eljáráshoz való előkészítés vagy más feldolgozás, a felhasználás és az ártalmatlanítás vagy a visszanyerés folyamatát tekintjük.
2. cikk
Ez a rendelet az Európai Közösségek Hivatalos Lapjában történő kihirdetés napján lép hatályba.
Ez a rendelet egészében kötelező és közvetlenül alkalmazandó valamennyi tagállamban.
Kelt Brüsszelben, 1997. január 27-én.